Spesiale howe vir e-tolontduikersDie Suid-Afrikaanse Nasionale Padagentskap (Sanral) en die departement van justisie vergader oor die moontlikheid om spesiale howe op te rig waar e-tolontduikers vervolg kan word, het Beeld Maandag berig. Volgens Mthunzi Mhaga, die woordvoerder van die departement, het Sanral só ŉ hof versoek. “Ons bespreek nog die moontlikhede,” het Mhaga gesê. Die nasionale vervolgingsgesag (NVG) en die departement van justisie het gesê hulle “kan nie bespiegel” oor of die land se regstelsel die ekstra las van e-tolontduikers sal kan hanteer nie. Bulewa Makeka, die kommunikasiehoof van die NVG, het gesê dit is die NVG se verantwoordelikheid om seker te maak dat wette wat aanvaar word deur die howe toegepas kan word. Sanral en Ben Martins, die voormalige minister van vervoer, het vroeër erken die omstrede Aarto-wet gaan nie gebruik word om e-tolontduikers te vervolg nie, maar eerder die Strafproseswet. Motoriste sal boetes per geregistreerde pos ontvang wat kan lei tot dagvaardings. Volgens die Bondgenootskap teen Stedelike Tol (Outa) sal dié stelsel sowat 2,1 miljoen dagvaardings moet hanteer. Vusi Mona, die woordvoerder van Sanral, het gesê motoriste wat nie tolgeld betaal nie, sal ingevolge die Sanral-wet aangekla word. As die eerste skuldinvorderingsproses nie slaag nie, sal ’n finale kennisgewing gestuur word voor die saak aan die vervolgingsgesag oorhandig gaan word. Hy het gesê dit sal elektronies gedoen word. – SAPA